ⵜⵉⴳⵉⴳⵉⵍⵜ ⵎⵎ ⵜⴰⵍⵍⵓⵏⵜ ⵢⴰⵜ ⵜⵎⵖⴰⵔⵜ, ⴷⴰⵔⵙ ⵙⵏⴰⵜ ⵜⵔⴱⴰⵜⵉⵏ. ⵢⴰⵜ, ⵜⴳⴰ ⵉⵍⵍⵉⵙ. ⵢⴰⵜ, ⵜⴳⴰ ⵜⵉⴳⵉⴳⵉⵍⵜ. ⵉⵖ ⵜⵙⴽⵔ ⵜⴰⴳⵯⵍⵍⴰ, ⵜⵉⵔⵉ ⵜⵜ ⵉ ⵢⵉⵍⵍⵉⵙ. ⵜⴰⵔⴱⴰⵜ ⵜⵉⴳⵉⴳⵉⵍⵜ, ⴰⵔ ⵜⵜ ⵜⵚⵚⵉⴼⵉⴹ ⴰⴷ ⵜⴰⵡⵉ ⵉⴽⵛⵛⵓⴹⵏ ⵙⴳ ⵜⴰⴳⴰⵏⵜ, ⵜⴰⴳⵯⵎ ⴷ ⴰⵎⴰⵏ ⵙⴳ ⵡⴰⵙⵉⴼ, ⵜⴽⵙ ⵓⵍⵍⵉ. ⵢⴰⵏ ⵡⴰⵙⵙ, ⵜⵏⴽⵔ ⴷ ⵜⵎⵖⴰⵔⵜ ⵍⵍⵉ, ⵜⴼⴽ ⵜⴰⴱⵓⵇⵇⴰⵍⵜ ⵉ ⵢⵉⵍⵍⵉⵙ. ⵜⴼⴽ ⵜⴰⵍⵍⵓⵏⵜ ⵉ ⵜⴳⵉⴳⵉⵍⵜ. ⵜⵉⵏⵉ ⴰⵙⵏⵜ: - ⵏⴽⵔⴰⵎⵜ ⴰⴳⵯⵎⴰⵎⵜ ⴷ ⴰⵎⴰⵏ. ⵜⵏⵏⴰ ⴷ ⵢⴰⵖⵓⵍⵏ ⵣⵉⴽⴽ, ⵏⵜⵜⴰⵜ, ⴰⵔ ⴰⴷ ⵉⵛⵛ ⵜⴰⴳⵯⵍⵍⴰ ⴰⴷ ⵙⴽⵔⵖ! ⴷⴷⵓⵏⵜ ⵜⵔⴱⴰⵜⵉⵏ ⵙ ⵡⴰⵏⵓ. ⵜⴰⵍⵍⵉ ⵉⵟⵟⴰⴼⵏ ⵜⴰⴱⵓⵇⵇⴰⵍⵜ, ⴰⵔ ⴷ ⵙⵉⵙ ⵜⵜⴰⴳⵯⵎ ⵖ ⵡⴰⵏⵓ, ⵜⴽⵜⵓⵔ ⴷ ⵙ ⵡⴰⵎⴰⵏ. ⵜⴰⵍⵍⵉ ⵉⵟⵟⴰⴼⵏ ⵜⴰⵍⵍⵓⵏⵜ, ⴰⵔ ⴷ ⵙⵉⵙ ⵜⵜⴰⴳⵯⵎ ⵖ ⵡⴰⵏⵓ, ⴼⴼⵉⵏ ⴰⵙ ⵡⴰⵎⴰⵏ. ⵜⴰⵍⵙ ⴷⴰⵖ ⵉ ⵖⵉⴽⵍⵍⵉ, ⴼⴼⵉⵏ ⴷⴰⵖ ⵡⴰⵎⴰⵏ. ⵜⴰⵔⴱⴰⵜ ⵍⵍⵉ ⵉⵟⵟⴰⴼⵏ ⵉⵎⵎⴰⵙ, ⵜⴰⵖⵓⵍ ⴷ ⵙ ⵜⴳⵎⵎⵉ, ⵜⵛⵛ ⵜⴰⴳⵯⵍⵍⴰ ⵍⵍⵉ. ⵜⴰⵔⴱⴰⵜ ⵜⵉⴳⵉⴳⵉⵍⵜ, ⴰⵔ ⵜⵜⴰⵍⵙ ⵉ ⵖⵉⴽⵍⵍⵉ, ⴼⴼⵉⵏ ⴰⵙ ⴷⴰⵖ ⵡⴰⵎⴰⵏ. ⵍⵍⵉⵖ ⵜⵕⵎⵉ, ⵜⴹⵕ ⴰⵙ ⵏⵏ ⵜⴰⵍⵍⵓⵏⵜ ⵖ ⵡⴰⵙⵉⴼ. ⵜⴷⴷⵓ ⵜⴹⴼⵕ ⵜⵜ, ⴰⵛⴽⵓ ⵉⵖ ⵜⵜ ⴷ ⵓⵔ ⵜⵔⵓⵔ, ⵔⴰⴷ ⵜⵜ ⵜⴱⴱⴽ ⵜⴰⴱⴰⵙ. ⵜⴷⴷⵓ ⵜⴳⵉⴳⵉⵍⵜ ⴰⵔ ⵜⵣⵣⵉⴳⵉⵣ, ⴰⵢⵍⵍⵉⵖ ⵏⵏ ⵜⵓⴼⴰ ⵢⴰⵏ ⵓⵔⴳⴰⵣ ⵉⴽⵔⵔⵣⵏ ⵙ ⵉⵖⵢⴰⵍ, ⵜⵉⵏⵉ ⴰⵙ: - ⴰⵣⵓⵍ ⴼⵍⵍⴰⴽ ⴰ ⴰⵔⴳⴰⵣ ⴰⴷ ⵉⴼⵓⵍⴽⵉⵏ, ⵉⴽⵔⵔⵣⵏ ⵙ ⵉⵖⵢⴰⵍ ⴰⴷ ⵥⵉⵍⵏⵉⵏ. ⵉ ⵕⴱⴱⵉ ⵉⵙ ⵜⵥⵕⵉⵜ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ? ⵉⵔⴰⵔ ⴰⵙ ⴷ: - ⴰⵣⵓⵍ ⴼⵍⵍⴰⵎ ⴰ ⵢⵉⵍⵍⵉ, ⵢⴰⵀ ⵥⵕⵉⵖ ⵜ, ⴽⴽ ⴰⵖⴰⵔⴰⵙ ⴰⴷ, ⵔⴰⴷ ⵜ ⵉⵏⵏ ⵜⴰⴼⵜ. ⵜⴷⴷⵓ, ⵜⴽⴽ ⵖⵉⵍⵍⵉ ⴰⵙ ⵉⵏⵏⴰ, ⵜⴼⴼⵓⵖ ⵏⵏ ⴼ ⵢⴰⵏ ⵓⵔⴳⴰⵣ ⵉⴽⵔⵔⵣⵏ ⵙ ⵉⵢⴹⴰⵏ. ⵜⵖⵔ ⴰⵙ, ⵜⵉⵏⵉ ⴰⵙ: - ⴰⵣⵓⵍ ⴼⵍⵍⴰⴽ ⴰ ⴰⵔⴳⴰⵣ ⴰⴷ ⵉⵛⵏⴰⵏ, ⵉⴽⵔⵔⵣⵏ ⵙ ⵉⵢⴹⴰⵏ ⴰⴷ ⴷⵓⵙⵏⵉⵏ. ⵉ ⵕⴱⴱⵉ ⵉⵙ ⵜⵥⵕⵉⵜ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ? ⵉⵔⴰⵔ ⴰⵙ ⴷ ⵓⵔⴳⴰⵣ ⵍⵍⵉ: - ⵢⴰⵀ, ⵥⵕⵉⵖ ⵜ ⴰ ⵢⵉⵍⵍⵉ, ⵉⵣⵔⵉ ⵖ ⵖⵉⴷ. ⴽⴽ ⵜⴰⵙⴳⴰ ⴰⴷ, ⵔⴰⴷ ⵜ ⵉⵏⵏ ⵜⴰⴼⵜ. ⵜⴷⴷⵓ ⵜⴳⵉⴳⵉⵍⵜ, ⴰⵔ ⵜⵣⵣⵉⴳⵉⵣ, ⴰⵢⵍⵍⵉⵖ ⵏⵏ ⵜⵓⴼⴰ ⵢⴰⵏ ⵓⵔⴳⴰⵣ ⵉⴽⵔⵔⵣⵏ ⵙ ⵙⵉⵏ ⵉⵢⵙⴰⵏ, ⵜⵉⵏⵉ ⴰⵙ: - ⴰⵣⵓⵍ ⴼⵍⵍⴰⴽ, ⴰ ⴰⵔⴳⴰⵣ ⴰⴷ ⵉⵃⵍⴰⵏ, ⵉⴽⵔⵔⵣⵏ ⵙ ⵙⵉⵏ ⵉⵢⵙⴰⵏ ⴰⴷ ⴼⵓⵍⴽⵉⵏⵉⵏ, ⵉ ⵕⴱⴱⵉ ⵉⵙ ⵜⵥⵕⵉⵜ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ? ⵉⵔⴰⵔ ⴰⵙ ⴷ: - ⴰⵣⵓⵍ ⴼⵍⵍⴰⵎ ⴰ ⵢⵉⵍⵍⵉ, ⵢⴰⵀ ⵥⵕⵉⵖ ⵜ, ⴽⴽ ⴰⵖⴰⵔⴰⵙ ⴰⴷ, ⵔⴰⴷ ⵜ ⵉⵏⵏ ⵜⴰⴼⵜ. ⵜⵙⴽⵔ ⵎⴰ ⴰⴷ ⴰⵙ ⵉⵏⵏⴰ. ⵜⴼⴼⵓⵖ ⵏⵏ ⴷⴰⵖ ⵅⴼ ⵢⴰⵜ ⵜⵎⵖⴰⵔⵜ ⵉⵙⵙⵉⵔⵉⴷⵏ ⵜⴰⴹⵓⴼⵜ ⵏ ⵉⵢⴹⴰⵏ. ⵜⵉⵏⵉ ⴰⵙ: - ⴰⵣⵓⵍ ⴼⵍⵍⴰⵎ ⴰ ⵜⴰⵎⵖⴰⵔⵜ ⴰⴷ ⵉⵙⵙⵉⵔⵉⴷⵏ ⵜⴰⴹⵓⴼⵜ ⴰⴷ ⵉⵍⴳⴳⵯⴰⵖⵏ, ⵉ ⵕⴱⴱⵉ ⵉⵙ ⵜⵥⵕⵉⵜ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ? ⵜⵏⵏⴰ ⴰⵙ ⵜⵎⵖⴰⵔⵜ ⴰⵏⵏ: - ⵢⴰⵀ ⵥⵕⵉⵖ ⵜ, ⵜⵓⵙⵉ ⵜ ⵜⵎⵖⴰⵔⵜ ⴰⵏⵏ ⵉⵣⴷⵖⵏ ⴳ ⵜⴳⵎⵎⵉ ⵏ ⵓⴼⵍⵍⴰ ⵏ ⵜⵡⵔⵉⵔⵜ ⴰⵏⵏ, ⵙⴹⵓⵇⵇⵕ ⵏⵏ ⵙⵉⵙ, ⵔⴰⴷ ⴰⵎ ⵜⵜ ⵉⴷ ⵜⴼⴽ. ⵜⴷⴷⵓ ⵜⵔⴱⴰⵜ, ⵜⵙⴹⵓⵇⵇⵕ ⵙ ⵜⴳⵎⵎⵉ ⵍⵍⵉ. ⵜⴼⴼⵖ ⴷ ⵍⴰⵍ ⵏ ⵜⴳⵎⵎⵉ, ⵜⵉⵏⵉ ⴰⵙ: - ⵎⴰ ⴰⴷ ⵜⵔⵉⵜ? ⵜⵔⴰⵔ ⴰⵙ ⴷ ⵜⵔⴱⴰⵜ, ⵜⵏⵏⴰ ⴰⵙ: - ⵉ ⵕⴱⴱⵉ ⵉⵙ ⴷⴰⵔⵎ ⵉⵍⵍⴰ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ? ⵜⵏⵏⴰ ⴰⵙ ⵜⵎⵖⴰⵔⵜ ⴰⵏⵏ: - ⴽⵛⵎ ⴷ ⵃⵎⴰ ⴰⴷ ⵜ ⵉⵏⵏ ⵜⴰⵡⵉ ⵜ. ⵍⵍⵉⵖ ⵜⴽⵛⵎ, ⵜⵉⵏⵉ ⴰⵙ: - ⵎⴰ ⴰⴷ ⵜⵔⵉⵜ ⴰⴷ ⵜⵛⵛⵜ, ⵜⴰⴳⵯⵍⵍⴰ ⴷ ⵡⵓⴷⵉ ⵏⵉⵖ ⵜⴰⴳⵯⵍⵍⴰ ⴷ ⵡⴰⵎⴰⵏ? ⵜⵔⴰⵔ ⴰⵙ ⴷ ⵜⵔⴱⴰⵜ ⴰⵏⵏ, ⵜⵉⵏⵉ ⴰⵙ: - ⴼⴽ ⵉⵢⵉ ⵖⴰⵙ ⵜⴰⴳⵯⵍⵍⴰ ⴷ ⵡⴰⵎⴰⵏ ⴰ ⵍⴰⵍⵍⴰ. ⵜⴷⴷⵓ ⵜⴰⵡⵉ ⴰⵙ ⴷ ⵜⴰⴳⵯⵍⵍⴰ ⴷ ⵡⵓⴷⵉ. ⵜⵛⵛⴰ ⵜⵔⴱⴰⵜ ⵍⵍⵉ, ⵜⵏⵖ ⵍⴰⵥ ⵏⵏⵙ. ⵜⵙⵓ ⴰⵎⴰⵏ, ⵜⵏⵖ ⴼⴰⴷ ⵏⵏⵙ. ⵍⵍⵉⵖ ⵜⵛⵛⴰ, ⵜⵉⵏⵉ ⴰⵙ ⴷⴰⵖ ⵍⴰⵍ ⵏ ⵜⴳⵎⵎⵉ: - ⵎⴰⵏⵉ ⵜⵔⵉⵜ ⴰⴷ ⴳⵉⵙ ⵜⴳⵏⵜ? ⴰⵙⴷⵙ ⵏ ⵓⵖⵢⵓⵍ ⵏⵉⵖ ⵜⴰⴹⵓⴼⵜ ⵉⵍⴳⴳⵯⴰⵖⵏ? ⵜⵔⴰⵔ ⴰⵙ ⴷ ⵜⴼⵔⵓⵅⵜ ⵍⵍⵉ: - ⴰⵙⴷⵙ ⵏ ⵓⵖⵢⵓⵍ ⴰ ⵜⴰⴱ. ⵜⴷⴷⵓ ⵜⵎⵖⴰⵔⵜ ⴰⵏⵏ, ⵜⴰⵡⵉ ⵜⵜ, ⵜⵙⵙⵓ ⴰⵙ ⵜⴰⴹⵓⴼⵜ ⵉⵍⴳⴳⵯⴰⵖⵏ ⴰⴷ ⴳⵉⵙ ⵜⴳⵏ. ⵍⵍⵉⴷ ⴰⵙⴽⴽⴰ, ⵜⵏⴽⵔ ⴷ, ⵜⴼⴽ ⴰⵙ ⵙⵏⴰⵜ ⵜⴳⵍⴰⵢ, ⵜⵉⵏⵉ ⴰⵙ: - ⴼⵜⵓ ⴰⵔ ⵜⴰⵎⴰ ⵏ ⵜⴳⵎⵎⵉ ⵏⵏⵎ, ⵜⵕⵥⵜ ⴳⵉⵙ ⵜⵉⴳⵍⴰⵢ ⴰⴷ. ⵜⵔⴰⵔ ⴰⵙ ⴷ ⵜⵔⴱⴰⵜ ⵍⵍⵉ: - ⵡⴰⵅⵅⴰ! ⴰ ⵍⴰⵍⵍⴰ, ⵜⴰⵏⵎⵎⵉⵔⵜ! ⵜⴷⴷⵓ ⵜⵔⴱⴰⵜ ⴰⵔ ⵜⴰⵎⴰ ⵏ ⵜⴳⵎⵎⵉ, ⵜⵕⵥ ⴳⵉⵙ ⵜⵉⴳⵍⴰⵢ ⵍⵍⵉ. ⵜⴼⴼⵖ ⴷ ⴳⵉⵙⵏⵜ ⴽⵔⴰ ⵏ ⵜⵓⴼⴰⵡⵜ, ⵜⵙⵉⵙⴼⵉⵡ ⴰⴽⴽⵯ ⵉ ⵎⴰ ⴰⴷ ⵉⵍⵍⴰⵏ ⴳⵔ ⵉⴳⵏⵏⴰ ⴷ ⵡⴰⴽⴰⵍ. ⵜⵕⵥⵎ ⵜⵔⴱⴰⵜ ⵍⵍⵉ ⵉⵎⵉ ⵏⵏⵙ! ⵉⵎⵉⴽⴽ, ⴼⴼⵖⵏⵜ ⴷ ⵙⵉⵙ ⵜⴰⵢⵡⴰⵍⵉⵏ ⴼⵓⵍⴽⵉⵏⵉⵏ, ⵣⵓⵏ ⴷ: ⵜⵉⵜⴱⵉⵔⵉⵏ ⴷ ⵜⴼⵓⵏⴰⵙⵉⵏ ⴷ ⵉⵡⵜⵍⴰⵏ ⴷ ⵉⵥⵏⴽⵯⴰⴹ ⴷ ⵉⵣⴰⵎⴰⵔⵏ. ⵜⵙⴹⵓⵇⵇⵕ ⵙ ⴰⵢⵜ ⵜⴳⵎⵎⵉ ⵏⵏⵙ. ⵜⵕⵥⵎ ⵜⵎⵖⴰⵔⵜ ⵏ ⴱⴰⴱⴰⵙ ⵜⴰⴳⴳⵓⵔⵜ. ⵜⵕⵥⵎ ⵉⵎⵉ ⵏⵏⵙ ⵍⵍⵉⵖ ⵜⵥⵕⴰ ⵎⴰ ⴰⴷ ⵜⵉⵡⵉ ⵜⴳⵉⴳⵉⵍⵜ, ⵓⵔ ⴰⵙ ⵜⵔⵉ ⴰⴼⵓⵍⴽⵉ ⴰⵏⵏ, ⵍⵍⵉ ⵜⵔⴰ ⵉ ⵢⵉⵍⵍⵉⵙ. ⵜⵙⵇⵙⴰ ⵜⵜ: - ⵎⴰⵎⴽ ⵜⵙⴽⵔⵜ ⴰⵢⵍⵍⵉⵖ ⴷ ⵜⵉⵡⵉⵜ ⴰⴼⵓⵍⴽⵉ ⴰⴷ? ⵜⴰⵍⵙ ⴰⵙ ⵜⵔⴱⴰⵜ ⵍⵍⵉ ⵉ ⵎⴰⵏⵉ ⴷ ⵜⴽⴽⴰ. ⵍⵍⵉⴷ ⴰⵙⴽⴽⴰ, ⵜⵏⴽⵔ ⴷ ⵜⵙⵙⵏⵓ ⴷⴰⵖ ⵜⴰⴳⵯⵍⵍⴰ. ⵎⴰⵛⴰ, ⵜⵉⴽⴽⵍⵜ ⴰⴷ, ⵜⴼⴽⴰ ⵉ ⵢⵉⵍⵍⵉⵙ ⵜⴰⵍⵍⵓⵏⵜ. ⵜⴼⴽ ⵉ ⵜⴳⵉⴳⵉⵍⵜ ⵜⴰⴱⵓⵇⵇⴰⵍⵜ. ⵜⵉⵏⵉ ⴰⵙⵏⵜ: - ⴼⵜⵓⵢⴰⵎⵜ! ⴰⴳⵯⵎⴰⵎⵜ ⴷ ⴰⵎⴰⵏ. ⵜⵏⵏⴰ ⴷ ⵉⵣⵡⴰⵔⵏ, ⵏⵜⵜⴰⵜ ⴰⵔ ⴰⴷ ⵉⵛⵛ ⵜⴰⴳⵯⵍⵍⴰ ⴰⴷ, ⵍⵍⵉ ⵙⵙⵏⵡⵉⵖ. ⴷⴷⵓⵏⵜ ⵜⵔⴱⴰⵜⵉⵏ ⵙ ⵡⴰⵏⵓ ⵍⵍⵉ ⵉⵍⵍⴰⵏ ⵜⴰⵎⴰ ⵏ ⵡⴰⵙⵉⴼ, ⵜⴰⴳⵯⵎ ⴷ ⵜⴰⵍⵍⵉ ⵉⵟⵟⴰⴼⵏ ⵜⴰⴱⵓⵇⵇⴰⵍⵜ. ⵜⴰⵏⵏ ⵢⴰⴹⵏⵉⵏ, ⴰⵔ ⵜⵙⵙⵏⴳⴰⴹ ⵜⴰⵍⵍⵓⵏⵜ ⵖ ⵡⴰⵎⴰⵏ, ⴼⴼⵉⵏ ⴰⵙ! ⵜⴰⵖⵓⵍ ⴷ ⵜⴳⵉⴳⵉⵍⵜ ⵙ ⵜⴳⵎⵎⵉ. ⵜⵛⵛ ⵜⴰⴳⵯⵍⵍⴰ ⴷ ⵡⵓⴷⵉ. ⵜⴰⵔⴱⴰⵜ ⵉⵟⵟⴰⴼⵏ ⵉⵎⵎⴰⵙ, ⴰⵔ ⵜⵜⴰⵍⵙ ⵉ ⵖⵉⴽⵍⵍⵉ, ⴼⴼⵉⵏ ⴷⴰⵖ ⵡⴰⵎⴰⵏ. ⵍⵍⵉⵖ ⵜⵕⵎⵉ, ⵜⴹⵕ ⴰⵙ ⵜⴰⵍⵍⵓⵏⵜ. ⵜⴹⴼⵕ ⵜⵜ ⴰⵔ ⴰⵙⵉⴼ. ⵜⴰⴼ ⵏⵏ ⵢⴰⵏ ⵓⵔⴳⴰⵣ ⴰⵔ ⵉⴽⵔⵔⵣ ⵙ ⵙⵉⵏ ⵉⵖⵢⴰⵍ. ⵜⵏⵏⴰ ⴰⵙ: - ⵡⴰ ⴰⵔⴳⴰⵣ ⴰⴷ ⵉⴽⵔⵔⵣⵏ ⵙ ⵙⵉⵏ ⵉⵖⵢⴰⵍ ⴰⴷ ⵎⴷⴰⵏⵉⵏ! ⵉⵙ ⵜⵥⵕⵉⵜ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ? ⵉⵥⵉ ⴷⵉⴷⵙ, ⵢⵉⵏⵉ ⴰⵙ: - ⵉⵇⵇⴰⵏ ⴷ ⴰⴷ ⵜⵙⴼⴰⵍⴽⵉⵜ ⴰⵡⴰⵍ ⵏⵏⵎ! ⴼⵜⵓ! ⵀⴰⵏ ⵉⴽⴽⴰ ⵖⵉⴷ! ⵜⴷⴷⵓ ⴰⵔ ⵜⵣⵣⵉⴳⵉⵣ ⴰⵢⵍⵍⵉⵖ ⵏⵏ ⵜⵓⴼⴰ ⵢⴰⵏ ⵓⵔⴳⴰⵣ ⴰⵔ ⵉⴽⵔⵔⵣ ⵙ ⵙⵉⵏ ⵉⵢⴹⴰⵏ, ⵜⵉⵏⵉ ⴰⵙ: - ⴰ ⴰⵔⴳⴰⵣ ⴰⴷ ⵉⴽⵔⵔⵣⵏ ⵙ ⵉⵢⴹⴰⵏ ⴰⴷ ⵎⴷⴰⵏⵉⵏ! ⵉⵙ ⴰⴽⴽⵯ ⵓⵔ ⵜⵓⴼⵉⵜ ⵎⴰ ⴰⴷ ⵜⵙⴽⴰⵔⵜ?! ⵉⵙ ⵜ ^ ⵕⵉⵜ ⴱⴰⵍⵍⵓⵏ ⵓ ⴱⵍⵍⵓⵏ ⵉⵏⵓ? ⵉⵥⵉ ⴷⵉⴷⵙ, ⵉⵔⴰⵔ ⴰⵙ ⴷ: - ⵙⴼⴰⵍⴽⵉ ⴰⵡⴰⵍ ⵏⵏⵎ! ⵀⴰ ⵎⴰⵏⵉ ⵉⴽⴽⴰ ⴱⴰⵍⵍⵓⵏ ⵓ ⴱⵍⵍⵓⵏ ⵏⵏⵎ! ⵜⴷⴷⵓ ⴰⵔ ⵜⵣⵣⵉⴳⵉⵣ ⴰⵢⵍⵍⵉⵖ ⵏⵏ ⵜⵓⴼⴰ ⵢⴰⵜ ⵜⵎⵖⴰⵔⵜ ⴰⵔ ⵜⵙⵙⵉⵔⵉⴷ ⵜⴰⴹⵓⴼⵜ ⵏ ⵢⵉⴹⴰⵏ, ⵜⵉⵏⵉ ⴰⵙ: - ⵡⴰ ⵜⴰⵎⵖⴰⵔⵜ ⴰⴷ ⵉⵙⵙⵉⵔⵉⴷⵏ ⵜⴰⴹⵓⴼⵜ ⴰⴷ ⵏ ⵢⵉⴹⴰⵏ. ⵉⵙ ⴰⴽⴽⵯ ⵓⵔ ⵜⵓⴼⵉⴷ ⵎⴰ ⴰⴷ ⵜⵙⴽⴰⵔⵜ?! ⵉⵙ ⵜⵜⵥⵕⵉⵜ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ? ⵜⵥⵉ ⴷⵉⴷⵙ ⵜⵎⵖⴰⵔⵜ ⵍⵍⵉ, ⵜⵉⵏⵉ ⴰⵙ: - ⵙⴼⴰⵍⴽⵉ ⴰⵡⴰⵍ ⵏⵏⵎ! ⴷⴷⵓ ⵙⴹⵓⵇⵇⵕ ⵙ ⵜⴳⵎⵎⵉ ⵍⵍⵉ ⵉⵍⵍⴰⵏ ⴳ ⵜⵡⵔⵉⵔⵜ ⴰⵏⵏ, ⵔⴰⴷ ⵜ ⵉⵏⵏ ⵜⴰⴼⵜ ⴷⴰⵔ ⵍⴰⵍ ⵏ ⵜⴳⵎⵎⵉ! ⵜⴷⴷⵓ, ⵜⵙⴽⵔ ⵎⴰ ⴰⴷ ⴰⵙ ⵜⵏⵏⴰ, ⵜⴼⴼⵖ ⴷ ⴷⴰⵔⵙ ⵢⴰⵜ ⵜⵎⵖⴰⵔⵜ, ⵜⵉⵏⵉ ⴰⵙ: - ⵎⴰ ⴰⴷ ⵜⵔⵉⵜ? ⵜⵔⴰⵔ ⴰⵙ ⴷ ⵜⴼⵔⵓⵅⵜ ⵍⵍⵉ: - ⵉⵙ ⴷⴰⵔⵎ ⵉⵍⵍⴰ ⴱⴰⵍⵍⵓⵏ ⵓ ⴱⴰⵍⵍⵓⵏ ⵉⵏⵓ ⴰ ⵜⴰⵎⵖⴰⵔⵜ ⴰⴷ ⵢⵓⵙⵙⵔⵏ? ⵜⵏⵏⴰ ⴰⵙ: ⴽⵛⵎ ⴷ ⴰⴷ ⵜ ⵉⵏⵏ ⵜⴰⵡⵉ ⵜ. ⵍⵍⵉⵖ ⵏⵏ ⵜⴽⵛⵎ, ⵜⵉⵏⵉ ⴰⵙ ⵜⵎⵖⴰⵔⵜ ⵍⵍⵉ: - ⵎⴰ ⴰⴷ ⵜⵔⵉⵜ ⴰⴷ ⵜⵛⵛⵜ ⵜⴰⴳⵯⵍⵍⴰ ⴷ ⵡⵓⴷⵉ ⵏⵉⵖ ⵜⴰⴳⵯⵍⵍⴰ ⴷ ⵡⴰⵎⴰⵏ? ⵜⵔⴰⵔ ⴰⵙ ⴷ: - ⵜⴰⴳⵯⵍⵍⴰ ⴷ ⵡⵓⴷⵉ ⵓⴽⴰⵏ ⴰⴷ ⵔⵉⵖ! ⵜⴷⴷⵓ ⵜⵎⵖⴰⵔⵜ ⴰⵏⵏ ⵜⵙⵔⵙ ⴰⵙ ⴷ ⵜⴰⴳⵯⵍⵍⴰ ⴷ ⵡⴰⵎⴰⵏ! ⵍⵍⵉⵖ ⵜⵍⴽⵎ ⵜⴷⴳⴳⵯⴰⵜ, ⵜⵙⵇⵙⴰ ⵜⵜ ⴷⴰⵖ: - ⵎⴰⵏⵉ ⵜⵔⵉⵜ ⴰⴷ ⴳⵉⵙ ⵜⴳⵏⵜ? ⴰⵙⴷⵙ ⵏ ⵓⵖⵢⵓⵍ ⵏⵉⵖ ⵜⴰⴹⵓⴼⵜ ⵉⵍⴳⴳⵯⴰⵖⵏ?. ⵜⵔⴰⵔ ⴰⵙ ⴷ, ⵜⵉⵏⵉ ⴰⵙ: - ⵜⴰⴹⵓⴼⵜ ⵉⵍⴳⴳⵯⴰⵖⵏ ⴰⴷ ⵔⵉⵖ. ⵉⵙ ⵊⵊⵓⵏ ⵜⵥⵕⵉⵜ ⵎⴰ ⴰⴷ ⵉⴳⴳⴰⵏⵏ ⵖ ⵓⵙⴷⵙ ⵏ ⵓⵖⵢⵓⵍ? ⵜⴷⴷⵓ ⵜⴰⵡⵉ ⵜⵜ ⵜⵙⴳⵏ ⵜⵜ ⵖ ⵓⵙⴷⵙ ⵏ ⵓⵖⵢⵓⵍ! ⵍⵍⵉⵖ ⵉⴼⴼⴰⵡ ⵡⴰⵙⵙ, ⵜⴰⵛⴽ ⴷ ⴷⴰⵔⵙ ⵜⵎⵖⴰⵔⵜ ⵍⵍⵉ, ⵜⴼⴽ ⴰⵙ ⵙⵏⴰⵜ ⵜⴳⵍⴰⵢ, ⵜⵉⵏⵉ ⴰⵙ: - ⴰⵡⵉ ⵜⵏⵜ ⴰⵔ ⵜⴰⵎⴰ ⵏ ⵜⴳⵎⵎⵉ ⵏⵏⵓⵏ, ⵜⵕⵥⵜ ⵜⵏⵜ ⴳⵉⵙ. ⵖⵉⴽⴰⵏⵏ ⴰⴷ ⵜⵙⴽⵔ ⵜⴼⵔⵓⵅⵜ ⵍⵍⵉ. ⵍⵍⵉⵖ ⵏⵏ ⵜⵍⴽⵎ ⵜⴰⵎⴰ ⵏ ⵜⴳⵎⵎⵉ ⵏⵏⵙ, ⵜⵕⵥ ⵜⵉⴳⵍⴰⵢ. ⵎⴰⵛ, ⵜⵉⴳⵍⴰⵢ ⵍⵍⵉ ⴳⴰⵏⵜ ⴰⵙ ⴰⴽⴽⵯ ⵉⵎⵓⴷⴰⵔ ⵙⵙⵉⵡⵉⴷⵏⵉⵏ, ⵣⵓⵏ ⴷ ⵉⵣⵎⴰⵡⵏ ⴷ ⵡⵓⵛⵛⴰⵏⵏ ⴷ ⵉⴼⴰⵖⵔⵉⵡⵏ ⴷ ⵉⵖⵉⵍⴰⵙⵏ. ⵜⵔⵡⵍ, ⴰⵔ ⵜⵙⴹⵓⵇⵇⵓⵕ ⵙ ⴰⵢⵜ ⵜⴳⵎⵎⵉ. ⵜⴰⴳⴳⵯ ⴷ ⵉⵎⵎⴰⵙ ⵙⴳ ⵓⵙⵕⵊⵎ, ⵜⴰⴼ ⴷ ⵜⵓⴳⴳⵜ ⵏ ⵉⵎⵓⴷⴰⵔ. ⵜⴳⴳⵯⴷ, ⵜⵇⵇⵏ ⴷ ⴼⵍⵍⴰⵙ ⵜⴰⴳⴳⵓⵔⵜ! ⵣⵔⵉⵏ ⵡⵓⵙⵙⴰⵏ, ⵜⴰⵍⵍⵉ ⵉⵟⵟⴰⴼⵏ ⵉⵎⵎⴰⵙ, ⵜⵏⵖⴰ ⵜⵜ ⵜⴳⵕⵥⴰⵡⵜ. ⵜⴷⴷⵓ ⵙ ⴷⴰⵔ ⵓⵍⵜⵎⴰⵙ, ⵜⴻⵜⵜⵔ ⴰⵙ ⴰⴷ ⴰⵙ ⵜⵙⵙⵓⵔⴼ ⵅⴼ ⵎⴰ ⴰⴷ ⵜⵙⴽⵔ. ⵙⵙⵏⵜⵉⵏⵜ ⵜⵓⴷⵔⵜ ⵜⴰⵎⴰⵢⵏⵓⵜ ⴳⵔⴰⵜⵙⵏⵜ, ⵏⵜⵜⴰⵜ ⴷ ⵉⵎⵎⴰⵙ ⴷ ⵓⵍⵜⵎⴰⵙ ⵜⵉⴳⵉⴳⵉⵍⵜ. ⵙⴳ ⵡⴰⵙⵙ ⴰⵏⵏ, ⵜⵙⵙⵏⵜⵉ ⵜⵎⵖⴰⵔⵜ ⵍⵍⵉ, ⴰⵔ ⵜⵙⵙⵏⵡⴰ ⵜⴰⴳⵯⵍⵍⴰ, ⵜⴼⴽ ⴰⵙⵏⵜ ⴰⴷ ⵜⵜ ⵛⵛⵉⵏⵜ ⵙ ⵙⵏⴰⵜ. ⵓⵔ ⵙⵓⵍ ⵉⵍⵍⵉ ⵓⵏⵓⵃⵢⵓ ⴳⵔⴰⵜⵙⵏⵜ.